钦定古今图书集成/方舆汇编/边裔典/第113卷 > 《谏蕃官仗内射生疏》唐·薛元超
## 钦定古今图书集成/方舆汇编/边裔典/第113卷 > 《谏蕃官仗内射生疏》唐·薛元超

臣元超。臣闻“春蒐夏苗，前王之令典；教兵训卒，有国
之宏规。伏惟天皇以钦明驭㝢，中外禔福，暂因农隙，
驻跸近郊。一物一事，并从减省。在公在私，莫不幸赖。
时惟令月，景淑风和，宸襟有豫，百灵胥悦。”臣曲荷恩
徽重德，奉陪鸾驾，下情欣跃，实倍恒品。但以驰原赴
草，亲行圣躬，飞苍走黄，颇留神瞩。控权奇之马，逸影
“云趣；矫徬徨之箭，雄飞星落。上截飞鸟，下毙狡兔，唯
恐朽株蚁垤，不宜轻之。千金之子，犹有垂堂之诫；万
乘之尊，岂忘御橛之虑？又诸蕃首领，参预羽猎，天皇
以德绥怀，遂亦操弓持矢，既非族类，深用为虞。臣虽
庸劣，尝闻前古。今冒死以为言者，非谓出之敢谏，惟
望经川谷不测之地，入藂林可畏之”途。缘龙驷以扬
镳，俨风舆而按节。三韩族众，十角渠魁，弗使咫尺天
颜，处于交戟之外。虔思宗庙之重，允副黎元之心。凡
在怀生，幸甚幸甚！臣之性命，惟天皇宥之；臣之冠冕，
惟天皇赐之。谨冒死以闻。